Monitor.bG :: Майкъл Маларкий отказа целувки, но прегръща наред
Начало → Живот → Майкъл Маларкий отказа целувки, но прегръща наред
Майкъл Маларкий обеща да се върне в София, но в качеството си на музикант.
На среща с фенове на Aniventure Comic Con
НАДЕЖДА ПОПОВА ­ - неделя, 10-09-2017 - 11:37
Звездата от „Дневниците на вампира“ се връща в София за концерт догодина
Загадка: жужащо еуфоричните обитатели на един девичи пансион с размер на Китайската стена се сливат със състезатели по кос плей в едно мрачно хале, на чиято сцена в бял фотьойл кротко си седи красив мъж. Що е то? Среща на феновете с Майкъл Маларкий, по-известен на редовия зрител като Енцо от „Дневниците на вампира“. Поводът за наситения с естроген и трогателен романтичен патос въздух в едно от най-мащабните помещения на Inter Expo Center е фестивалът Aniventure Comic Con, който през изминалия уикенд накара над 10 000 души на възраст от 7 до 60
да изживеят един безкраен първи юни.
Онзи празник на детето, в който комбинацията от пицария, мол и кино е заменена от тест на игри в диапазон от „Супер Марио“ до Legends League, а пътят на истинското забавление е осеян с комикси, манга и декоративните аксесоари в костюмите на косплейърите – от дърворезачки и чукове, до триметрови хартиени крила в цветовете на дъгата. Тази година организаторите от клуб „Накама“ за пръв път включиха в програмата панел с гост актьори и Маларкий разходи винтидж кубинките си в района на „Цариградско шосе“ заедно със звездите от „Игра на тронове“ Кийша Касъл-Хюс (Обара Сенд) и Том Влашиха (Джакен Х’гар). Срещата с Маларкий приличаше на карнавален рок концерт заради безкрайната опашка от момичета зад микрофона за въпроси, циркулиращите наоколо косплейъри, провокиращи коментари от типа на „Мамо, не виждам от рогата на Злодеида“ у малките посетители, и битката с джедайски мечове край витрините с напитки в залата. „Чувствам се прекрасно тук. Усещам толкова добра енергия и любов. През октомври стартирам турне с групата си и вече съм сигурен, че София ще бъде част от него догодина. Определено искам да се върна тук и да ви запозная с музиката си.“, каза Маларкий.
Албумът му Mongrels всъщност излезе точно преди три дни, а дебютният едноименен сингъл вече печели критиката с меланхоличната си амалгама от кънтри-блус китари и реещ се като хартиено самолетче из любовната си драма вокал. „Проекти като „Дневниците на вампира“ привлякоха вниманието на хората и към музиката ми. Благодарен съм на всички вас, хубави хора, за коментарите, споделянията и туитовете около парчетата.“, откровен бе Маларкий, и издаде рецептата си успех в шоубизнеса: „Следвам стриктно няколко правила.
Първо, не бъди кретен.
Дръж се с другите така, както искаш да се държат с теб.
Второ, бъди откровен и работи здраво. И трето, просто се забавлявай. Защото ако не ти е кеф от това, което правиш, какво, по-дяволите търсиш в тази индустрия?“. Екранният Енцо добави още, че е силно привлечен от лукавия ореол на героя си и че не би променил нито един коварен избор, заложен му от сценаристите в сериала. По молба на феновете той изрече една единствена реплика с по-дълбок басов глас и акцента на Енцо, след което реагира позитивно на по-нестандартно запитване – „Мога ли да те прегърна?“. На сцената пред ужасените очи на охраната скочиха пет момичета, които бършейки дискретно сълзи взеха да се блъскат като прилепчета на светло и разтреперани накацаха в обятията на любимеца си. Маларкий обаче отказа джентълменски на следващата девойка, която обяви зад микрофона, че иска да го целуне. „Съжалявам, но не мога. Това е въпрос на строги принципи. Ако те допусна до себе си след теб ще скочат още дузина желаещи и на финала ще се прибера болен. Случвало ми се е преди.“, каза актьорът и дипломатично изпрати въздушна целувка на тийнейджърката, която междувременно успя и да се извини за хормоналния си порив.
Актьорите от „Игра на тронове“:
На български всичко ни звучи по-емоционално
Забравете за дългата, сплъстена коса, призрачния, смразяващ поглед и липсата на членуване в изказа на Джакен Х’гар – под качулката на жреца от храма на Многоликия бог в „Игра на тронове“ се крие духовито и изненадващо сърдечно за германския си корен момче, чиято визия се припокрива с холивудския стандарт за сексимвол. Том Влашиха се превръщаше в анитматор за децата, чакащи за снимка и автограф в Meet & Greet зоната, а на срещата с медии влезе ведър като коледно утро, преживяйки дискретно остатъците от обяда си. Кийша Касъл-Хюс, чиято героиня в епоса на HBO – Обара, е безскрупулен войн с мръсна уста и смъртоносно копие, също счупи рекорд по лъчезарност и непосредственост в общуването. „Монитор“ успя да ги хване на къс пас за кратък разговор, като в блиц интервюто са ползвани и въпроси на други медии.
Кийша: - Чудесно, благодаря ви за гостоприемството. Все едно съм си у дома, сред свои – заобиколена съм от толкова много фенове на „Игра на тронове“ тук.
Том: - Посещавам България за пореден път, снимал съм два филмови проекта тук. Харесвам езика ви. Фразите са по-дълги от английските, но на български някак си всичко звучи по-емоционално!
Кой момент в работата по сериала ви беше най-екстремен?
Том: - Спомням си отчетливо една сцена, в която Джакен ставаше свидетел на бой с прътове. Трябваше да я снимаме за ден, а от мен се искаше просто да вляза с онова каменно изражение, да погледам, и да изляза тихо. Този момент ни отне четири дни и тогава си дадох сметка какви перфекционисти на тема детайли са в екипа на „Игра на тронове“ – това е една от причинте шоуто да е толкова велико.
Кийша: - За мен това определено бе първият ден на сет въобще. Тогава разбираш колко сериозно и реално е всичко. Носех тежък костюм, налагаше ми се да работя с оръжия, които съвсем не бяха бутафорни, а край мен на терен пълзяха скорпиони, змии и гущери. Имам приличен опит в киното, но в „Игра на тронове“ за пръв път изпитах страх да не се нараня по някакъв начин от мечовете и бойната хореография въобще.
Том, какво е чувството да работиш с Мейзи Уилямс, която зрителя обикна като бойната Аря Старк?
Т: - Възхитен съм от нея. Тя буквално отрасна в сериала, беше на 12 или 13, когато започна снимки. Дойде без никаква предварителна подготовка по драма, или актьорско майсторство, и разби всички с таланта и силното си присъствие. Работата ни заедно беше безкрайно забавление.
Как се промени живота ви след участието в такъв поп-културен феномен и чувствате ли сюжетните линии на героите си недоразвити по някакъв начин?
Т: - В първите сезони, когато Джакен помогна на Аря, а после изчезна, бях затрупан с мейли от фенове в духа на „Как можа, върни се, героя ти е много готин, ключов за шоуто, Аря има нужда от него“. Когато се върнах в пети сезон тонът вече беше друг „Идиот, защо се появяваш пак, ставаш дразнител, мъчиш Аря“ (б.а. смее се). Като актьор нямам право да имам претенции към сюжетната си линия. Признавам, че не съм гледал седми сезон и нямам представа дали ще се върна за осми. Дори да имах телефона на Джордж Р.Р. Мартин (б.а. авторът на фентъзи цикъла „Песен за огън и лед“, по който е базиран сериала), едва ли щях да науча нещо повече. Факт е обаче, че „Игра на тронове“ промени напълно професионалния ми път. Получавам много повече предложения за работа и навсякъде ме разпознават, независимо, че ролята ми не е толкова голяма.
К:- Бях фен на книгите още преди да започна снимки. Припознах се в характера на Обара и отидох на кастинга с нагласата, че ролята е моя. Героят на Том ми беше много интересен и ми се щеше да прекараме някакво екарнно време заедно, но пътищата ни така и не се пресякоха. Иначе Обара бе убита от Юрон Грейджой в началото на този сезон – пронизаха я с копие при касапницата на кораба. Това определено не можах да видя от къде ми дойде (б.а. смее се).
Тагове: турнеМайкъл-Маларкий„Дневниците-на-вампира“Aniventure-Comic-Con„Игра-на-тронове“Кийша-Касъл-ХюсТом-ВлашихаMongrels
НАДЕЖДА ПОПОВА ­ (106)
Aerosmith се прощават с феновете през май
Фики се срещна „По мъжки“ с турска звезда